Fostă avocată, Zhang Zhan a devenit cunoscută pe plan internațional pentru reportajele făcute în primele luni ale carantinei din Wuhan.
„Nu găsesc nimic de spus, deoarece totul este disimulat. Aceasta este problema cu care se confruntă această țară acum: orice opoziție din partea noastră ar putea fi (respinsă pe motiv de – n.r.) zvonuri”, constata ea într-un videoclip publicat pe X, fostul Twitter, la două săptămâni după ce sosise în Wuhan.
Jurnalista și-a încetat reportajele la mijlocul lui mai 2020, când a fost arestată și transferată la Shanghai.
Ea a fost condamnată apoi la patru ani de închisoare pentru „incitare la tulburarea ordinii publice”. Este vorba de o acuzație utilizată, de obicei, împotriva disidenților și activiștilor pentru drepturile omului din China.
Fosta avocată a intrat de mai multe ori în greva foamei, iar starea ei de sănătate a stârnit îngrijorări. În 2021, Uniunea Europeană a cerut Beijingului „să-și respecte obligațiile internaționale privind drepturile omului și să o elibereze imediat și necondiționat”. La acea vreme, mama jurnalistei spunea că fiica ei are nevoie disperată de îngrijiri medicale.
Potrivit Amnesty International, jurnalista fusese încătușată și hrănită cu forța, ceea ce echivalează cu tortura. În iulie 2021, ea a fost internată pentru „malnutriție acută”.
În 2021, ONG-ul Reporteri fără Frontiere a recompensat-o cu premiul pentru Libertatea Presei. Recent, organizația pentru apărarea drepturilor jurnaliștilor a cerut „comunității internaționale să exercite presiuni asupra autorităților (chineze – n.r.) pentru a-i asigura luni eliberarea necondiționată”.
Îngrijorări legate de situația jurnalistei chineze
„Până acum nu am primit nicio confirmare că Zhang Zhan a părăsit închisoarea și este acasă cu familia ei. Încă așteptăm”, a declarat Jane Wang, o avocată a campaniei Free Zhang Zhan.
„Înțeleg că părinții și fratele ei au fost supuși unei presiuni enorme și au fost avertizați sever să nu acorde interviuri presei. Apelurile prietenilor rămân, de asemenea, fără răspunsuri… acestea sunt semne extrem de îngrijorătoare”, a adăugat ea, citată de CNN.
Luni, Ministerul chinez de Externe a refuzat să confirme dacă Zhang a fost eliberată din închisoare.
Relatând posibilitatea eliberării lui Zhang Zhan, postul american de televiziune se întreabă dacă jurnalista va fi într-adevăr liberă odată ieșită din închisoare.
Activiștii pentru drepturile omului care au lucrat la proiecte legate de China sunt convinși că Zhang va fi supravegheată îndeaproape.
„Chiar dacă Zhang va fi eliberată, asta nu va însemna că va fi liberă”, a spus Yaqiu Wang, director de cercetare pentru China la Freedom House.
Sarah Brooks, directoarea Amnesty Internațional China, este îngrijorată de capacitatea lui Zhang de a călători și de a intra în contact cu rudele sale, dar și cu alte persoane, în special din afara Chinei.
În același timp, susținătorii lui Zhang sunt îngrijorați de accesul lui Zhang la tratament medical după eliberare.
Potrivit Reporteri fără Frontiere, China este una dintre cele mai restrictive țări cu jurnaliștii, plasându-se pe locul 172 (din 180) în ultimul index anual privind libertatea presei.